漫郎
作者：秦觀
朝代：宋

paragraphs: 元公機鑒天所高，中興諸彥非其曹。
自呼漫郎示真率，日與聱叟爲嬉遨。
是時胡星殞未久，關輔擾擾猶弓刀。
百里不聞易五羖，三士空傳殺二桃。
心知不得載行事，俛首刻意追風騷。
字偕華星章對月，漏洩元氣煩揮毫。
猗玕春深茂花竹，九疑日暮吟哀猱。
紅顔白骨付清醥，一官於我真鴻毛。
乃知達人妙如水，濁清顯晦惟所遭。
無時有祿亦可隠，何必龕巖遠遁逃。